'Blokvennootskap' bied aan kleiner partye groter mag | News24
'Blokvennootskap' bied aan kleiner partye groter mag
Marlon Daniels Foto: ARGIEF
TERWYL die ANC en die DA agter geslote deure koalisies probeer vorm om Nelson Mandelabaai te wen, het die kleiner partye in dié metro saamgespan om "koningmakers" te word.
Die Patriotic Alliance (PA), United Front (UF) en Cope het Saterdag, 13 Augustus, hul nuwe vennootskap as " 'n blok partye" aangekondig – en Marlon Daniels, PA-leier in die metro, meen die ander klein partye sal hulle binnekort by hulle aansluit.
"Ons het reeds samesprekings gehou met die ander partye en hoewel hulle nog op nasionale vlak besluite moet neem, stem hulle in beginsel saam met ons," het Daniels gesê. Saam het die PA, UF en Cope reeds drie setels, maar as die ander partye – die UDM, EFF, AIC en ACDP – hulle by hulle aansluit, het hulle 13 setels om aan die ANC of DA te bied in 'n koalisie.
'n Koalisie is egter nie hul enigste keuse nie, het Daniels uitgewys. "As 'n blok sal ons met een stem praat, maar as daar nie plek vir ons is in 'n koalisie-ooreenkoms nie, sal ons tevrede wees op ons eie. Ons sal ook gereed wees as daar weer 'n verkiesing gehou moet word.
"Dié blok sal verseker dat daar geen regering is as hulle nie luister na hul kiesers nie, want daar gaan nie meer eensetel-partye wees nie."
Daniels het egter gesê die blok sal teen die laaste op Woensdag (vandag) sy besluit kan maak, aangesien onderhandelings reeds in 'n gevorderde stadium is. Die uitkoms van die onderhandelings sal egter bepaal word deur die beleid van die groter partye, het Mkhuseli Mtsila, streeksekretaris vir die UF, gesê. "Ons het 'n raamwerk nodig van die partye se gemeenskaplike ideale, wat ons besluit sal bepaal," het Mtsila gesê. "Dan is enige koalisie nie 'n huwelik van gerief nie, maar van gedeelde beleid."
Die prioriteite wat in dié raamwerk ingesluit sal word, sluit volgens Mtsila kwessies rondom grondeienaarskap, dienslewering, misdaad en werkskepping in. – ODETTE KEMP